
Кіріспе
Зерттеу тақырыбының өзектілігі. Қазақстан Республикасы егемендік алған соң рухани жаңару, мәдени мұра, тарихи жады мен құндылықтарға, ұлттық діл мен болмысты қалпына келтіру мәселелері мемлекеттік деңгейде көтерілді. «Мәдени мұра» мемлекеттік бағдарлама қабылданғалы қазақ жеріндегі тарих пен мәдениеттің жер бетіндегі дәрежелі өркениеттермен қатар дамып, оларға ықпал еткені, олармен тығыз байланыста дамығаны ерекше айқындала түсті. Қазақстан аумағындағы ерте және ортағасырлық сәулет ескерткіштеріне, тарихи және археологиялық нысандарға, олардың тарихына, құндылығына деген көпшіліктің көзқарасы өзгерді. Тарихи-мәдени және рухани мұраларымызды түгендеп, есепке алып, зерттеп дәріптеу егемендік алған соң ғана кең көлемде қолға алынып, жаңа дәрежеге көтерілді. Осымен қатар сонау тоталитарлық жүйе кезінде Қазақстан мен Орта Азия халықтарының тарихи-мәдени мұрасын бағалай білген, оларды зерттеп танытқан археологтар болды. Атақты Ә.Х. Марғұлан, С.П. Толстов, А.Н. Бернштам сияқты ғұлама ғалымдардан да бұрын Қазақстан мен Орта Азияның археологиялық ескерткіштерінің тарихи құндылығын бағамдай білген, кеңестер кезінде қазба жұмыстарымен алғаш айналысқан, көптеген тарихи және археологиялық жәдігерлерді тапқан, олардың алғашқы сипаттамаларын жасаған Михаил Евгеньевич Массон болды. Ол археология және тарих ғылымдарының докторы, профессор, Түркменстан Ғылым академиясының академигі еді. М.Е. Массонды зиялы қауым Орта Азия археологиясының патриархы деп атады.

 М.Е. Массон көп салалы энциклопедист ғалым болды. Оның зерттеген салалары - антикалық және ортағасырлық археология, сәулет өнері, мәдениет, археологиялық тәсілдер мен аңыздар, нумизматика, эпиграфика, геология тарихы, байырғы кездегі фауна мен флора. Ғалымның жасаған ірі археологиялық ашылымдары Орта Азия мәдениеті мен өнерінің, тарихының мақтанышына айналды. Түркменстан Ғылым академиясының академигі, профессор ғылыми кадрларды тәрбиелеуге көп үлес қосты. Қазақ археологиясының атақты мамандарының бірі - Х. Алпысбаев М.Е. Массонның шәкірті болды. 

«Мәдени мұра» мемлекеттік бағдарлама аясында жүргізіліп жатқан зерттеулер мен қалпына келтіру жұмыстары, тарихи орындарды туристік нысанаға айналдыру мақсаты археологиялық, һәм сәулет өнері ескерткіштерінің байырғы қалпында қалай болғанына ерекше назар аударуды талап етіп отыр. Себебі, зерттеушінің жазбалары Оңтүстік Қазақстан аумағындағы қалашықтарды, сәулет өнері ескерткіштерін әлі де көп өзгеріске ұшырамай тұрғанда өз көзімен көріп, қолымен ұстап жазылғандығымен ерекшеленеді. Ғалым еңбектерінде жазып сипаттаған көптеген тарихи орындар байырғы қалпынан айырылып, түрлі өңдеу-жөндеу жұмыстарын бастан кешірді. Осы тұрғыдан алып қарағанда да М.Е. Массонның еңбектері ерекше құнды, оларды жай ғана тарихи зерттеу шеңберінен шығарып түпдерек қатарына қосуға лайықты. Алайда зерттеушінің Орта Азия мен Қазақстан аумағындағы жалпы тарихи ескерткіштерді зерттеп тануы әлі де толық зерделенбеген.

Ғалымның қызметін, оның зерттеулерін, көзқарастарын, тұжырымдарын саралау Қазақстанның археология мен тарих ғылымы үшін аса маңызды. М.Е. Массонның ғылыми тәсілдерін және оның археология ғылымының дамуына қосқан үлесін анықтау өзекті тарихнамалық міндет болып табылады.
Тақырыптың зерттелу деңгейі. М.Е. Массонның көп қырлы ғылыми қызметі негізінен Орта Азия аумағында белгілі болды. Түркмен КСР-ның Ғылым академиясының академигі ретінде 1970 жылы Ашхабадта М.Е. Массонның еңбектерінің биобиблиографиялық көрсеткіші [1] басылды. 1977 жылы Ташкентте ғалымның кейінгі шыққан зерттеулері көрсетілген қосымша көрсеткіш-кітапша үлгісінде жарияланды [2]. Алайда М.Е. Массонның 1986 ж. дейінгі жаңа ғылыми еңбектері библиографиялық көрсеткіштерге енбей қалды.
Ғалымның зерттеулерінің маңызы аса зор болғанына қарамастан ол өз дәрежесінде тарихнамада сипатталмаған. Оның ғылыми мұрасына арналған жарияланымдар негізінен энциклопедиялардағы қысқа анықтамалар, мүшел тойларға арналған газеттік және журналдық мақалалар болып табылады.
М.Е. Массонның өмірі мен қызметі жөнінде алғашқы еңбекті - естелік кітапшаны оның әйелі, белгілі ғалым Г.А. Пугаченкова жазды. Бұл кітапшаны ғылыми-өмірбаяндық сипатта жазылған және онда Орта Азияның ірі ғалымы жөнінде ғылыми-көпшілікке әдебиет үлгісінде берілген еңбек деп бағалауға болады. Ташкентте 1995 ж. басылған 30 беттен тұратын кітапшада оның негізгі ғылыми қызметі, басшылық еткен экспедициялары, ата-тегі, оның мінезінің ерекшеліктері қысқаша сипатталған [3]. Сонымен қатар Г.А. Пугаченкова М.Е. Массон жөнінде жарияланған шағын мақалалардың авторы болып табылады.

М.Е. Массонның жеке қалашықтар мен сәулет өнері ескерткіштерін зерттегендері кейбір археологиялық шолуларда, ал жеке-дара ескерткіштерді зерттегені шағын мақалаларда аталғаны болмаса арнайы зерттеу нысанасына айналған емес.

Қазақстанда зерттеушінің еңбектері, оның жеке-жеке салалардағы қызметі жөнінде небәрі бірнеше ғылыми мақала жарияланған. Оңтүстік Қазақстан облыстық өлкетану музейінің қызметкері Ю.А. Елгин 1990 ж. жарық көрген мақаласында М.Е. Массонның Оңтүстік Қазақстан облысы аумағындағы сәулет өнері ескерткіштерін зерттегеніне назар аударады [4]. М.Е. Массонның Орта Азия нумизматикасы жөніндегі еңбектері Шымкент музейіндегі жинақта басылды [5]. Археолог Е.А. Смағұлов ғалымның Түркістан қаласының археологиясы жөніндегі зерттеулерін сипаттап олардың құндылығын баян етеді [6]. М.Е. Массонның Оңтүстік Қазақстан аумағындағы археологиялық және сәулет өнері ескерткіштерін зерттеудегі жұмыстары Т.Н. Сенигова, К.М. Байпақов, С.Е. Әжіғали, М.Е. Елеуов [7], басқа да археологтардың зерттеулерінде аталып, еңбектері көрсетіледі.

Ә.Х. Марғұланның тапсырмасымен ғалымның үйінде болып сұхбаттасып қайтқан С. Өтениязов «Қазақ әдебиеті» газетінде 1982 ж. 24 желтоқсанда жарияланған «Өмірі өнеге ғұлама» атты мақала жазды. Бұл М.Е. Массон жөнінде қазақ тілінде жазылған жалғыз мақала. Онда зерттеушінің өмірбаянына қатысты айтылмаған тың мәліметтер берілген.
Сонымен археологтар, музейтанушылар, өнертанушылар негізінен 
М.Е. Массонның жеке салалар бойынша еңбектерін талдап келді. Алайда аталған зерттеулерде ғалымның көп салалы қызметі жан-жақты қарастырылмаған, әсіресе, оның Қазақстанның, қазақтардың тарихи-мәдени мұрасына қатысты жазғандарын қамтыған арнайы зерттеу жазылмаған. Орта Азияның көптеген аймақтарында археологиялық-тарихи зерттеулер жүргізген М.Е. Массонның еңбектерінде қазақ тарихына байланысты жәдігерлер мен мәліметтер кездеседі. 

Зерттеу жұмысының негізгі нысанасы ретінде - М.Е. Массонның археология, нумизматика, тарихи топография, архитектура тарихы мен басқа да мәселелерді зерттеудегі қызметі таңдап алынды. Зерттеушінің еңбектерінде баян етілген концепциялары, көзқарастары, ойлары, пікірлері Орта Азия және Қазақстанның байырғы және ортағасыр тарихы мен археологиясының өзекті мәселелерін қарап талқылауда маңызды рөл атқарды. 
Зерттеу жұмысының пәні ретінде ғалымның монографиялары мен ғылыми мақалалары, басқа да жарияланған еңбектері алынып отыр. Бұған қоса мемлекеттік мұрағаттарда сақталған қолжазбалары мен зерттеушінің өмірбаянына қатысты құжаттарды ғылыми айналымға енгізе отырып, ғалымның Қазақстан археологиясында алатын орнын анықтау.
Зерттеу мақсаты мен міндеттері: Жұмыстың негізгі мақсаты зерттеушінің ғылыми және педагогикалық қызметіне талдау жасау, оның Қазақстан мен Орта Азия аймақтарындағы археология ғылымын дамытудағы үлесін көрсету.

Аталған мақсаттарды негізге ала отырып, келесі міндеттер қойылды:

- М.Е. Массонның Қазақстан археологиясына қосқан үлесін бағамдау;

- зерттеушінің ірі далалық археологиялық экспедициялар жұмыстарын ұйымдастырудағы, ташкенттік археологиялық мектепті құрудағы ғылыми-зерттеушілік қабілетін көрсету;

- М.Е. Массонның еңбектеріндегі ғылыми мәселелерді қарастыруы және оларды шешу жолдарын айқындау арқылы, оларды жаңғырту жолдарын қарастыру;
- ғалымның Орта Азия ескерткіштері мен тарихы жөніндегі еңбектерінде қазақ тарихына байланысты тұстарын анықтау;

- академиктің Оңтүстік Қазақстан музейлерін құрудағы еңбегін көрсете отырып, оған баға беру.

Зерттеу жұмысының ғылыми жаңалығы. Алғаш рет жұмыста 
М.Е. Массонның өмірбаяны, Қазақстан және Орта Азия тарихы мен археологиясына қосқан үлесі дербес ғылыми зерттеу нысаны ретінде қарастырылғандықтан мынандай ғылыми жаңалықтар алынған:

- М.Е. Массонның аймақтағы археологиялық қазу методикасын жетілдіргені, ол ұйымдастырған археологиялық жұмыстардың кешенді болғаны, Орта Азияда алғаш рет құрылыс барысында археологиялық бақылау ұйымдастырғаны көрсетілді; 

- Оның алғашқылардың бірі болып осы аймақтағы металлургия тарихы бойынша ғылыми еңбектер жазғаны анықталады;

- Орта Азияның ауа-райының өзгеруі сияқты өзекті мәселелер алғаш рет М.Е. Массонның еңбектерінде қаралған; 

- Ғалым ортаазиялық нумизматика мектебін қалыптастырып, эпиграфика саласында да елеулі еңбектер қалдырды; 
- Оның аймақтағы фауна мен флорасының дамуына қатысты тарихи-археологиялық мәселелері бойынша ізденіс жүргізген алғашқы ғалымдардың бірі; 
- Ғалым алғашқылардың бірі болып Орта Азияның антикалық дәуірі археологиясын зерттеді. 

- М.Е. Массон Қазақстанның археологиясының дамуына нақты үлес қосты.
Қорғауға ұсынылатын негізгі тұжырымдар:
· Орта Азия мен Қазақстан археологиясы тарихы үшін М.Е. Массонның археологиялық қазба тәсілдерін жетілдіру жолындағы енгізген нақты жаңалықтары аса құнды;
· ғалым Орталық Азия аймағындағы тау-кен мен металлургия, Орта Азия мен Қазақстанның тарихи топография, сәулет өнері, бейнелеу және қолданбалы өнері тарихына, нумизматика, эпиграфика салаларына, байырғы флора мен фауна мәселелерін  зерттеуге ерекше үлес қосты;

· зерттеушінің Сайрам, Түркістанның ескерткіштері жөнінде жариялаған  материалдары түп дерек есебінде аса құнды болып табылады. 
· М.Е. Массон Қазақстанның Оңтүстік пен Орталық аймақтарынан табылған теңгелерді зерттеп, отанымызда нумизматиканың іргетасын қалаушылардың бірі болды;

·  ғалымның Орталық  Азия аумағындағы ескерткіштерін зерттеуде қазақ халқының тарихына қатысты мәліметтер жинап ғылыми айналымға енгізгені нақтыланды. 

· Оның Төле би жерленген Ташкенттегі Шайхантауыр мазараты жөніндегі жазбалары аса құнды;

· археологтың Тараз аймағындағы тарихи ескерткіштерді зерттеудегі үлесі айрықша екендігі дәйектелді.
      Зерттеу жұмысының әдістемелік негіздері. Зерттеудің методологиялық негіздерін жалпы әлемдік ғылыми таным принциптері қалады. Зерттеу барысында ғалымдардың тарих пен археология тарихы саласындағы теориялық тұжырымдары, әдіс-тәсілдері қолданылды. Кез-келген мәселені қарастыруда кешенділік қағидасы басшылыққа алынды. Қазақстан археологиясының дамуы жөніндегі К.А. Ақышевтың, К.М. Байпақовтың, М.Е. Елеуовтың, С. Жолдасбаев пен Ә.Т. Төлеубаевтың еңбектері, сондай-ақ өзге де зертеушілердің қазақ археологтары туралы мақалалары үлгі болды.
Зерттеудің деректік көздері. Таңдап алынған тақырып бойынша М.Е. Массонның жарияланған еңбектері, оның ғылыми, ғылыми ұйымдастырушылық және педагогтық қызметі жөніндегі құжаттар негізгі материал болып табылды. Осымен қатар Ташкенттегі Өзбекстан Республикасының Орталық архив қорындағы материалдар, Шымкенттегі Оңтүстік Қазақстан облысының өлкетану музейі қорындағы материалдар және М.Е. Массон жөнінде жазылған мақалалар, кітапшалар, М.Е. Массонның шәкірттері археологтар Н.О. Алдабергеновпен, Л.И. Жуковамен жеке сұхбаттар кезінде алынған мәліметтер пайдаланылды.

Зерттеудің қолданыстық маңызы. Диссертацияда жүйеленген материалдар мен алынған нәтижелерді Қазақстан мен Орта Азияның археология ғылымының тарихын жазуда, Қазақстанның тарихи-мәдени жәдігерлерін зерттеу мен қалпына келтіру жұмыстары барысында қолдануға болады.

Зерттеу жұмысының сыннан өтуі. Диссертацияның негізгі тұжырымдары халықаралық және республикалық ғылыми-тәжірибелік конференцияларда Түркістанда, Шымкентте, Астанада, Қарағандыда баяндалды. Зерттеу жұмысының мазмұны Қазақстан Республикасы Білім және ғылым министрлігі Білім және ғылым саласындағы бақылау комитеті ұсынған тізімге енген 3 түрлі басылымда 5 мақала жарияланды. 

Диссертацияның құрылымы. Диссертациялық жұмыс кіріспе, үш тарау, қорытынды, пайдаланылған әдебиеттер тізімі және қысқартулар тізімінен тұрады, қосымшада хронологиялық тәртіпте орналасқан М.Е. Массонның жарияланған еңбектерінің тізімі берілген.
НЕГІЗГІ БӨЛІМ
Кіріспеде диссертациялық жұмысқа жалпы сипаттама беріліп, тақырыптың өзектілігі негізделіп, жұмыстың зерттеу нысаны, мақсаты мен міндеттері, ғылыми жаңалығы, методологиялық негіздері, практикалық маңызы және қорғауға ұсынылатын негізгі тұжырымдар айтылған.

«М.Е. Массон – Орта Азия археологиясының патриархы» деп аталатын бірінші тарауда ғалымның археолог ретінде қалыптасуына ықпал еткен орта сипатталып, Орта Азияның жеке аймақтарының зерттеу мақсатындағы ұйымдастыру жұмысының нәтижелері қарастырылады.
«Қысқа биографиялық мәліметтер» тақырыбындағы 1.1 тараушада ғалымның қалыптасу ортасына қатысты мәліметтер қарастырылған. Өзбекстан Республикасының Орталық мұрағатында сақталған іс-қағаздар ішінде 
М.Е. Массонның кафедра меңгерушісі болып жүргенде жазған өмірбаянында ол өзінің Санкт-Петербург қаласында 1897 жылы дүниеге келгенін жазады [8]. Алайда оның отбасы 1899 ж. Санкт-Петербург қаласынан Самарқанд қаласына көшіп барған деген әдебиеттегі мәлімет негізсіз [9, с. 80]. Себебі, оның ата-анасы Михаил туылмай тұрғанда Самарқанда тұрып жұмыс жасаған. Анасы – Антонина Николаевна Шпаковская аяғы ауыр болған соң дәрігер болып қызмет істейтін ағасына Санкт-Петербург қаласына сапармен барғанда нәрестені дүниеге келтірген. 
М.Е. Массонның ата тегі түрлі европалық ұлт өкілдерінің ұрпағынан құрал-ған. Оның арғы бабасы шотландтық болыпты, шын есімі Мейссон екен. Мейссон Францияға көшіп келіп, жергілікті ұлт өкілінің қызына үйленіп, жер-гілікті халыққа сіңісіп кеткендіктен фамилиясын французшалап «Массон» болып өзгерткен екен. Оның ұлы Жак Массон ағылшын қызы Сара Уайтқа үйленеді. Олардан туған бала Луи Массон Ресейге көшіп келген [3, с. 4]. Оның балалық шағы мен бозбалалық кезеңі қазіргі Өзбекстан Республикасындағы Самарқанд қаласында өтті. М.Е. Массонның алғашқы ұстазы әуесқой-археолог, Самарқанд іргесінде жатып, үйіндіге айналған Ұлықбек обсерваториясының орнын тапқан В.Л. Вяткин болды. М.Е. Массон естеліктерінде оны өзінің архео-логиядағы «өкіл әкесі» деп санаған. М.Е. Массон балалық шағында Ұлықбек обсерваториясындағы В.Л. Вяткиннің қазба жұмыстарын көріп өсті [10].
Болашақ археолог 1916 ж. Самарқанд гимназиясын алтын медальмен бітіріп, І Петр атындағы Петроградтық политехникалық институттың инженерлік - құрылыс бөліміне оқуға түседі. 1917 ж. басында басқа студенттермен бірге әскерге шақырылады, артиллериялық училищеде қысқартылған курста дайындықтан өтеді. Ол Қазан революциясын қолдаған орыс интеллигенциясы жағында болды. Әскерде сайлау жүргізілгенде оны солдаттар взвод командирі, батарея комитетінің төрағасы, 1917 ж. қараша айында Жұмысшы мен солдат депутаттары Кеңесінің мүшесі етіп сайлады. Дондағы Калединның ақ казактарына қарсы жорығына қатысты, жас артиллеристі солдаттар кеңесінің мүшесі етіп сайлады. Ұрыс барысында жақын араға түскен зеңбірек оғының жарылысы құлағының пердесіне зақым келтіріп, оның есту қабілетін төмендетеді. Құлағы жақсы естімегендіктен ол Самарқанға қайтып оралуға мәжбүр болған [8, л. 195].
Оның тарихқа деген қызығушылығының оянуы балалық шағын өткізген қоршаған ортасы - ескерткіштерге аса бай Самарқанд қаласында өсуі қалыптастырды. М.Е. Массон қаладағы археологияға әуесқой зиялылардың ізбасары және олардың жұмысын жалғастырушысы болды. 

«М.Е. Массонның археолог ретінде қалыптасуы» атты 1.2 тараушада оның археология маманы болып қалыптасуы қарастырылған. Өзбекстан Республика-сының Орталық мұрағатында сақталған өмірбаянында көрсеткендей ол 1918 ж. мамыр айы мен 1919 ж. наурызы арасында Самарқандағы «Орталық одақ» деген мекемеде техник қызметін («технический десятник и зав. техническим складом») атқара отырып, кешкісін және демалыс күндері Облыстық көпшілік кітапхана қасындағы музейде ақысыз қызмет істейді [8, л. 195]. 
1919 ж. Самарқанның өлкетану музейінің меңгерушісі болып тағайындалады. Осы кезде ол Афрасияб қалашығында  қазба жүргізіп, өрнекті қабырғаларға тап болады. «Музей ісі, табиғат, өнер туындылары мен көне ескерткіштерді қорғау жөніндегі Түркістан комитеті» ғылыми мекемеге М.Е. Массон мүше болды. Самарқандағы Ұлықбек медресесінде, басқа жәдігерлерде және оның аймағында археологиялық барлау мен қазба жұмыстарын жүргізді. 1923 ж. қыркүйегінен 1928 ж. желтоқсан айы арасында Орта Азиялық бас музейінде жұмыс істеді. М.Е. Массон шешесімен және жас әйелі Ксения Ивановнамен бірге Ташкент қаласына көшіп барады. Мұрағаттағы  іс қағаздарда оның алдымен археология мен нумизматикалық бөлімдерін басқарғаны, кейін «адам» атты сектордың барлық бөлімдерінің меңгерушісі болғаны жазылады [8, лл. 118, 119, 120]. 
1924 ж. М.Е. Массон Ташкенттегі Шығыс институтына оқуға түсіп, бір жылдық курсын оқиды. Алайда оның үстінен «бай үйдің иесі, яғни, таптық тұрғыдан кеңес өкіметіне жат» деген анықтамалары бар арыз шағымның түсуіне орай ол аталған институттағы оқуын тоқтатқан. М.Е. Массонның шын мәнінде ресми тамамдаған жоғары оқу орны болмады. Осыған қарамастан ол латын, байырғы грек, француз, неміс, ағылшын, араб, парсы, тәжік, түркмен, өзбек тілдерін жетік білді. 
Ғылыми-зерттеу жұмыстарымен қатар ол Орта Азиялық аумақта музей істері жөнінде инспектор қызметін атқарды. Ол Қазақстан мен Қырғызстандағы жергілікті музейлерге кеңес беруге, тіпті оларды ұйымдастыру мәселелерімен іссапарларға шығып отырды. Ол 1928 ж. желтоқсан айында Геологиялық комитеттің ортаазиялық бөліміне (кейін Орта азиялық геологиялық трест болып қайта құрылған) тау-кен ісі тарихы бойынша ғылыми қызметкер және ғылыми кітапхана меңгерушісі болып жұмысқа тұрды. М.Е. Массон 1929-1936 жж. Орта Азияның тау-кен тарихымен айналысты. 
1935 ж. ғалымның Орта Азияның археологиялық жәдігерлерін танудағы еңбегін бағалап, академик И.А. Орбелин оған КСРО Ғылым Академиясына арнайы диссертация қорғамай-ақ археология ғылымы докторы деген ғылыми дәреже беруді ұсынады. Академиктер И.Ю. Крачковский мен И.А. Орбели, тарих ғылымдарының докторы А.Ю. Якубовскийдің М.Е. Массонның ғылыми еңбектер жөніндегі жазбаша пікірінде оның сол кезге дейін Орта Азияның заттық мәдениет тарихы бойынша 53 басылым еңбегі бары айтылады. Өзбекстан архивіндегі М.Е. Массонның жеке қорында сақтаулы тұрған бес беттік пікірде оның археологиялық экспедициялар басқарғаны, көптеген құнды жаңалықтар ашқаны айтылып, оны қорғамай-ақ археология ғылымының докторы деген ғылыми дәреже алуға лайықты екені жазылған [8, л. 17]. 1936 ж. жазбаша жасалған ұсыныс қабыл алынып, КСРО ҒА  М.Е. Массонға қорғамай-ақ археология ғылымының докторы деген ғылыми дәреже береді. 1949 ж. өмірбаянында «за выдающиеся археологические открытия, исследования памятников в Средней Азии и работы по использованию производительных сил, в 1936 г. мне была присуждена ученая степень доктора наук» делінеді [8, л. 196].
1938-39 жж. ол Ортаазиялық (кейін Ташкенттік) мемлекеттік университетінің тарих факультетіне археология курстарын оқуға тартылады. 1939-1940 жж. ол профессор, кафедра меңгерушісі етіп бекітіледі. Оған 1949 ж. тарих ғылымдарының докторы деген ғылыми дәрежесі көрсетілген диплом беріледі. Өзбекстан Республикасының Орталық мұрағатында сақталған 1949 ж. өмірбаянында мынадай жолдар бар: «никаких взысканий по службе не имел, равно как не был под судом ни под следствием. Ни в какой партии не состоял и ни войсковых, ни в учреждениях белых правительств не служил» [8, л. 196].

Осы тұста мына бір жағдайға баса назар аударып, ерекше тоқталып кетуді ұйғардық. Ғылыми еңбектері Ленинградта, ғылыми ортада бағаланып жатқан М.Е. Массон Өзбекстанның Ғылым Академиясының мүшесіне қабылданбаған. 1943 ж. Ташкентте Ғылым академиясының өзбекстандық филиалы негізінде Өзбек КСР-ның Ғылым Академиясы құрылады. Оның құрамына сайлануы тиіс беделді ғалымдар тізімінің басында Орта Азияның жетекші археологы - 
М.Е. Массонның фамилиясы да тұрды. Алайда, Г.А. Пугаченкованың пікірінше, М.Е. Массон мінезінің тіктігіне байланысты Өзбек КСР-ның Ғылым Академиясының мүшелігіне өтпейді. Бұған Өзбек КСР-ның Ғылым Академиясының президенті болып сайланған тарихшы Т.Н. Қарыниязовпен өзара қатынастары да үлкен әсер еткен. 

Мәселе М.Е. Массонның Т.Н. Қарыниязовтың басшылығымен жүргізілген 1941 ж. Гур Әмір кесенесіндегі Темір мен темірліктердің мәйіттерін ашу жұмыстарына сыни тұрғыдан қарауында және бұл әрекетке қарсы болуында жатыр деп айтсақ еш қателеспейміз. Ғалымның Қазақстандағы бір шәкірті, белгілі археолог Н. Алдабергеновтың айтуынша, М.Е. Массон Әмір Темір қабірін ашуға қарсы болған. Сондай-ақ бұған ғалымның және Т.Н. Қарыниязовтың Самарқандағы Ұлықбек обсерваториясының аспаптары жөнінде пікірлеріндегі қарама-қайшылықтар да әсерін тигізді. Айтылған жағдайлар, яғни жұбайы Г.А. Пугаченкованың пікірінше, М.Е. Массонның Өзбек КСР-ның Ғылым Академиясына сайлануына нақты кедергі болды [3, с.14].
Дегенмен, 1951 ж. М.Е. Массонға Оңтүстік Түркменстан аймағындағы археологиялық зерттеулері үшін Түркмен КСР Ғылым академиясының толық мүшесі, яғни академигі, сондай-ақ Орта Азияның тау кен тарихын зерттеген еңбегі үшін 1967 ж. Өзбекстанның Ангрен қаласының құрметті азаматы деген атақ берілді [1, с. 8]. Тарих және археология ғылымын дамытуға сіңірген еңбегі үшін және жетпіс жасқа толуына байланысты 1967 ж. КСРО Жоғарғы Кеңесі Президиумының Жарғысы бойынша М.Е. Массон Еңбек Қызыл Ту орденімен марапатталады. 
1967 ж. зерттеуші 70 жасқа толып, зейнеткерлікке шығады. Алайда ғалым дүниеден өткенше (1986 ж. 6 қарашасына дейін) ғылыми-зерттеу жұмыстарымен айналысқанын тоқтатпады, көптеген монографиялар мен мақалалар, кітапшалар жазды [3, с. 29]. 
«М.Е. Массонның ұйымдастырушылық жұмысының негізгі нәтижелері» тақырыбындағы 1.1 тараушада ғалымның жүргізген далалық зерттеу экспедициялардың жұмысы сипатталады.
Қиындықтарға қарамастан зерттеуші кеңестік дәуірде Орта Азия археологиясының пионері болды. Ол жаңа социалистік дәуірде Орта Азияда алғашқы қазба жұмыстарын жүргізді, археологиялық мұраны жаңаша танудың жолдарын іздеп, кешенді жаңалықтар ұсынды. Сол зерттеулердің негізінде Ортаазиялық археологиялық қазу методикасын жетілдірді. Ол алғашқылардың бірі болып шурф кесінділерінің сызбаларын жасады. Әрбір тереңдіктен алынған зат шифрленіп белгіленіп отыратын болды, бұрынғы траншеялық қазу тәсілі тиімсіз екенін түсініп, қазба жұмыстарын кең көлемде жүргізу қажеттілігін ұсынды. Сондай-ақ алғашқылардың бірі болып зерттеу жұмыстарын кешенді жүргізді. 
М.Е. Массон 80-ге жуық экспедицияға қатысты әрі өзі тікелей басшылық жасады. ТАКЭ-ның жұмысы барысында М.Е. Массон аталмыш экспедицияны жаңаша ұйымдастырды. Ол оның кешенді болуын қамтамасыз етті [11]. 
М.Е. Массон түрлі сала мамандары нағыз ғылыми зерттеуші ретінде жұмысқа тартылуы керектігін көрсетті, көне құрылысты қазу барысында сәулетшілер, байырғы дән-дақылдар табылған кезде ботаниктер, тарихи жазба жәдігерлері табылғанда көне тілдерді меңгерген тіл мамандары экспедиция құрамында болуы тиістігін, реставраторлар тек ескерткіштерді бекітумен ғана емес, оның салыну технологиясын зерттеу үшін де қажет деп санады. 

Осымен қатар ТАКЭ-ның жұмысы барысында М.Е. Массон зерттеудің жаңа тәсілдерін қолданды, ол ескерткіш қазылмай жатып көміліп қалған құрылыс қалдықтарын бетінде өсіп тұрған шөптер арқылы тануға әрекет етті. М.Е. Массон Үлкен Ферғана каналын зерттеу барысында кең түрде археологиялық бақылау ұйымдастыру барысында өзінің көп жылдардағы алдына қойған мақсатты ойын іске асырды [12, с. 52-54]. Байқаулар көп жаңа материалдар берді. Олардың бір тобы сақ-скиф дәуірінен бастап кейінгі ортағасырға дейінгі уақытты қамтыды.
 1939 ж. М.Е. Массон Самарқанның археологиялық тұрғыдан зерттелуін қолға алды. 1941 ж. М.Е. Массон темірліктер дәуіріндегі Самарқанның тарихи-мәдени ескерткіштерін кеңінен зерттеу мақсатында Самарқанд археологиялық экспедициясын ұйымдастырады. Экспедиция жоғарыда көрсетілген мамыр айында Ұлықбек обсерваториясында, Ұлықбектің бау-бақшасындағы сарай қалдықтарында және Бибі ханым кесенесінің ішінде қазба жұмыстарын бастады. Зерттеу барысында Ұлықбектің Чиннихана сарайының қалдықтары табылды. Ұлықбек обсерваториясындағы жазуды қайта оқу ондағы негізгі астрономиялық аспаптың квадрант емес секстант екенін М.Е. Массонға негіздеуге мүмкіншілік берді. Алайда 1941 ж. 21 маусымында КСРО-ға фашистік Германияның шабуылынан басталған соғыс барлық археологиялық жұмыстарды тоқтатты.
М.Е. Массон Самарқандағы зерттеулерінің Ұлы Отан соғысының  басталуына байланысты тоқтап қалғанына қарамастан, оның нәтижесі бойынша 1958 ж. «Ишратхана деген атпен белгілі болған Самарқандағы кесене жөнінде» атты ғылыми жинақ болып шықты [13, с. 9-48]. Онда аса көрікті сәулет ғимаратының зерттелу тарихы, ауданның байырғы тарихи топографиялық өткені, Ишратхананың салыну тарихы, құрылыстың салынып болғаннан кейінгі ескерткіш тағдыры қарастырылды. Ұлықбек обсерваториясы мен сарайлар қалдығы жөнінде мәліметтер жинақталды, бертін келе олар ғылыми айналымға енді.
М.Е. Массон 1945 ж. аяғынан бастап Мәскеуде 1-ші Бүкілодақтық кеңесте қабылданған КСРО-дағы археологиялық жұмыстардың бес жылдық жоспарына сәйкес Заттық мәдениет тарихы институтының ұсынысымен КСРО Ғылым Академиясының Түркмен филиалы Оңтүстік Түркменстандық археологиялық кешенді экспедициясын - ОТАКЭ-ны басқару үшін шақырылды. ОТАКЭ-ның атқарған жұмыстары аса ауқымды болды. Біз тек М.Е. Массонның негізгі үлесін атап өтер болсақ - ол ең алдымен ұйымдастыру жұмыстарына байланысты болды. Әртүрлі бағытта жұмыс істейтін жеке-дара топтар құрылды. Оларды белгілі мамандар және өзін көрсете білген жас ғалымдар басқарды. Тас дәуірі энеолиттен ерте темір дәуіріне дейін, антикалық дәуір мен ортағасырдың ең ірі екі қаласы – Ниса мен Мервті зерттейтін, тарихи сәулеткерлік, этнографиялық, көне сауда жолдарын зерттейтін топтар құрылды. Олардың жұмыстары тұрақты және бағдарлы түрде жүргізілді [14, с. 16-115]. 

Тарихи археологиялық зерттеулер жергілікті мәдениеттің әртүрлі дәуірдегі өзара байланыстылығын және түркмен халқының парно-парфияндық тайпалармен мәдени және этногенетикалық байланысы барын көрсетті. Қазба жұмыстары нәтижесінде жалпы Парфия мемлекетінің тарихы реконструкция-ланды, Түркменстанның көп ғасырлық тарихына жаңаша қарауға жол ашылды. ОТАКЭ-ның жұмыстары барысында Орта Азияның елеулі бөлігінің тарихы қайта жазылды десе болады [15, с. 5-70]. 

КАТЭ-ның кешенді жұмыстары барысында Қашқадария аңғары және оған тиесілі таулы аймақтардың тарихи топографиясы, ең көне отырықшы елді мекендер, байырғы сауда жолдары, ортағасырлық қолөнер өндірісі мен сәулет өнері ескерткіштері (барлығы 600-ден аса түрлі кезеңдерге жататын жәдігерлер) зерттелді және аймақтың ерте темір дәуірі кезеңінен кейінгі ортағысырға дейінгі археологиясы мен тарихының көптеген мәселелері қайта жаңғыртылды.
Негізгі қазба жұмыстары Китаб қалашығында жүргізілді. Аталған ескерткіште салынған стратиграфиялық шурфтар 200 жыл бұрын негізі қаланған жас қала астында б.з.б. ІІ-І ғғ. жататын көне қабаттар барын, казіргі қаланың  ескі құландылар үстінде тұрғанын көрсетті. Алынған археологиялық мәліметтерге қарап нақ осы жерде жазба деректерде Кеш деп аталған ірі қаланың  болғаны нақтыланды. 

Далалық барлау жұмыстары барысында араб географтары атап өткен Субах, Искифағн, Наукад-Курейш атты қалалар мен елді мекендердің орны жобаланды. Бүкіл аудан аймағын зерттеуден алынған нақты археологиялық материалдар негізінде тіршілік мезгілі белгілі болған бір топ елді мекендер табылды. Осы аймақты зерттеу барысында антикалық дәуірде Қашқадария аңғарының жоғарғы бөлігінде халық пен елді мекендердің тығыз орналасқаны, б.з. І мың жылдықтың ортасында «халықтардың ұлы көші» кезінде тіршілік аймағының тарылғаны, жаңа жаңғыру кезеңі VІ-VІІ ғғ. сай келгені, тіршілік аймағының қайта тарылу кезеңі араб шапқыншылығына сай келетіні анықталды.

ХІ-ХІІ ғғ. қалалар мен ірі елді мекендердің белсенді дамуын монғол шапқыншылығы тоқтатты. Әмір Темір мен Ұлықбек кезінде біршама өсу байқалады, тіршілік ХVІ ғ. тоқтаған жоқ, бірақ ертеде игерілген көптеген жерлер бос қалды.
Экспедицияның Қашқадария аңғарындағы зерттеулері барысында Оңтүстік Соғдының астаналық орталықтары - Кеш (Китаб, Шахрисабз) және Нахшеб – Несеф (Қарши) зерттелді [16].
КАТЭ-ның кешенді жұмыстары барысында Қашқадария аңғары және оған тиесілі таулы аймақтардың тарихи топографиясы, ең көне отырықшы елді мекендер, байырғы сауда жолдары, ортағасырлық қолөнер өндірісі мен сәулет өнері ескерткіштері (барлығы 600-ден аса түрлі кезеңдерге жататын жәдігерлер) зерттелді және аймақтың ерте темір дәуірі кезеңінен кейінгі ортағысырға дейінгі археологиясы мен тарихының көптеген мәселелері қайта жаңғыртылды.
«М.Е. Массон – Ортазиялық археологиялық мектептің негізін қалаушы» атты екінші тарауда ғалымның ғылыми мұрасы, зерттеу барысында қамтыған тарихи-археологиялық бағыттар, Орта Азия археологиясы кафедрасы, археологиялық мектеп және студенттік археологиялық үйірме құрудағы еңбегі қарастырылады. М.Е. Массон Орта Азия археологиясының дамуына қатты көңіл бөлді. 1956 ж. жария еткен мақаласында ол Орта Азияның археологиялық тұрғыдан зерттелу тарихын бірнеше кезеңдерге бөліп қарастырады.
«М.Е. Массонның ғылыми зерттеулерінің тақырыптық салалары» тақырыбындағы 2.1 тараушада археологтың ізденістерінің жан жақты болғаны баян етіледі. Ғалым зерттеулерінің негізгі бағыты Орта Азия тарихы мен археологиясы, нумизматикасы, сәулет өнері, Орта Азия қалаларының тарихи топографиясы болды. Алайда профессордың ғылыми қызығушылық туғызатын мәселелері сан-алуан болатын. Сондықтан оның баспадан шыққан жарияланымдары арасында тау-кен мен металлургия тарихы, гидрология мен метеорология, ирригация тарихы бойынша еңбектерінің болуы таңғалдырмауы керек. Археологияның қолданбалы мақсаттарына профессор ерекше назар аударатын. Аталған мәселелермен қатар ғалым Орта Азия қалаларының тарихи топографиясы, бейнелеу және қолданбалы өнері, эпиграфика, жануар мен өсімдіктер әлемінің және басқа да тарихи-археологиялық мәселелер қарастырылған. Ол кез-келген ғылыми нысананы зерттемей тұрып ең алдымен оның зерттелу тарихына назар аударатын. Ол Орта Азия археологиясының алғашқы зерттелу тарихын жасап ұсынды.
Ғалым Орта Азия тау-кен ісі мен металлургиясының тарихымен шұғылданды, ол геологиялық барлауға қызметші деп атауға болатын археологияның жаңа бағытының көшбасшысы және пионері болды. Орта Азия тау-кен өндірісінің тарихын зерттеуді М.Е. Массон шығыс түпдеректерінен, араб және парсы тілді географтар мен тарихшылардың мәліметтерін игеруден бастады. Осы жұмыстардың қабатында жоғарыда аталған жазбагерлер көрсеткен кен орындарын және қазіргі геологтардың белгілеген байырғы кен өндіру орындарын көріп салыстыру мақсатында аймақтарға жолсапарларға шықты. Бұл жерде нақты тау-кен орындарымен қоса олардың қоршаған аймағы зерттеліп отырды. Осының арқасында байырғы кеншілер тұрған елді мекен орындары анықталып, олардың үстінде жатқан археологиялық материал арқылы байырғы кен орындарының қызмет еткен ғасырлары анықталып отырды. 

М.Е. Массонның «Тәжікстанның тау-кен өндірісінің тарихы. Қазба байлықтарын бұрынғы өңдеуі» атты еңбегі - 1934 ж., «Алмалықтың өткенімен байланыста Орта Азияның мыс өндіру тарихы» - 1936 ж., «Өзбекстанның қара металлургиясының тарихына орай» атты кітап 1947 ж. жарық көрді. Ангрен аңғарын - ортағасырлық Илак облысын зерттеу нәтижелері «Ахангаран. Археологиялық-топографиялық очерк» деген тақырыппен 1958 ж. басылды. Бұл еңбектердің құндылығы археолог Орта Азия тау-кен ісі мен металлургиясының тарихын алғашқылардың бірі болып тарихи-археологиялық тәсілдермен зерттеуі болып табылады.

М.Е. Массонның бірнеше еңбегі шөлді-шөлейтті аймақтарды шаруашылық тұрғыдан игеру мен пайдалану мәселелеріне арналады. Сардоб әуіттерін зерттеу мәселесіне арналған еңбек осындай жұмыстар қатарына жатады. Сардоб деп суды сақтау мақсатына арналған әуіттерді атаған. Бұл әуіттердің үсті қышпен өріліп күмбезбен жабылған. Сардобтар Орта Азияның шөлді аймақтарында тараған. Сардоб - тұрақты, тіпті арықпен әкелетін суы жоқ жерде жасалатын су қоймалары. Орта Азия ауа-райының өзгеруі және соған байланысты судың жалпы гидрометеорологиялық жүйесінің өзгеріске ұшырауы сияқты өзекті мәселелер зерттеушінің еңбектерінде қаралады. 1948 ж. өзінде М.Е. Массон «Орта Азия климатының өзгеріске ұшырауының салдарынан тарихи кезеңде су жүйесінің өзгеру мәселесі» атты зерттеу жазды. Осы еңбектерде зерттеушілердің басым бөлігіне әлі де белгісіз кейбір мәліметтер таныстырылды және осы мәселелер бойынша қолдануға болатын тарихи және археологиялық мәліметтердің сипаты туралы түсініктер берілген. 

Археолог «брикнеровтық» кезеңдеріне көңіл бөліп, оның дұрыс-бұрысын тексеру үшін аршаның кесінділеріндегі жылдық сақиналарды зерттей түсті. Ол Самарқанд ескерткіштерінен ХІV ғ. бастап ХVІІ ғ. дейінгі құрылыста пайдаланылған арша ағаштарының кесінділеріндегі сақиналарды зерттеуге көшті. Қазіргі кезбен байланыстыру үшін жасы 300-ден асатын арша кесіндісін пайдаланды. Жеке-жеке кесінділердегі сақиналарды зерттей отырып бес ғасырдан асатын метеорологиялық мәліметтер алды. Осы мәліметтер бойынша ХІV ғ. ортасынан бастап куаңшылық пен ылғал кезеңдердің бір тәртіппен алма-кезек ауысуында 35 жылдық кезек байқалмады. Алайда жобамен бір жүзжылдыққа 20-дан 50 жылдық үзіліспен үш ылғал және үш қуаншылық кезеңнің сай келетіні белгілі болды.

Байырғы замандардың мәдени ескерткіштері деген кең ұғымға сәулет өнері, сурет пен мүсін өнері туындыларымен қатар көпшілік қауым үшін қызмет еткен және өркениеттің дамуындағы белгілі текпішек болып табылатын құрылыстар жатады. Орта Азияда көпір салу тарихы мүлдем белгісіз болып тұрғанда 
М.Е. Массонның осы мәселеге арналған кітапшасы 1978 ж. жарияланды. 
М.Е. Массон көпірлердің өткен тарихын саралаумен қатар болашақ ғалымдарға Орта Азия халықтарының құрылыс өнерінің беймәлім сырларын зерттеуге бағыт-бағдар беріп отырды  десе де болады.

1939 ж. бастап Ташкент университеті студенттеріне М.Е. Массонның «Орта Азия қалаларының тарихи топографиясы» деген тақырыптағы арнайы курстық дәріс басталады. М.Е. Массон Орта Азияның негізгі қалаларының барлығын дерлік зерттеді десек қателеспейміз. Самарқанд, Бұқара, Ташкент, Шахрисябз, Термез және басқа да ірі қалашықтардың топографиясы жөнінде қомақты зерттеулер жазды. Ертедегі қалаларды осы тарихи-топография тұрғысынан зерттеуге М.Е. Массон өзінің бар ғұмырын арнады. Бұл мәселені болашақта зерттеуге әрекет ететін ізденушілерге ол өзінің жарты ғасырлық тәжірибесі мен кейбір ойларымен бөлісті [17].

Cәулет өнері жәдігерлерін археология тәсілдерімен зерттеуді М.Е. Массон ХХ ғ. 20-шы жылдары бастады. Осы бағыттағы алғашқы тәжірибелері Самарқанд ескерткіштеріне байланысты болды. М.Е. Массон Регистан алаңындағы Ұлықбек медресесі іргесінде 22 шурф қазды. Қазбалар барысында сәулет құрылысының фундаменті зерттелді. 1927 ж. М.Е. Массон Самарқан ескерткіштерінде назарға ілінбей жүрген Ишрат-хана құрылысының сипаттамасын және жойылып бара жатқан өрнегінің өз қолымен сызған үлгісін жария етті. 1939 ж. Әлішер Навои мерейтойы қарсаңында Самарқанд қаласындағы Ишратхана құрылысын зерттеу қолға алынды. Халық аңызы оны Әмір Темірдің сарайы Ишратхана, аудармасы - лязат үйі деп түсіндірді. Осы болжамды кейбір ғалымдар да қабылдаған болатын. Алайда зерттеуші 
В.Л. Вяткин осы ғимаратты темірлік әулеттің өкілі Абу Саидтың қызы Сұлтан-Хавенд бикенің кесенесі деп жазылған ескі вакуфтық құжатқа кезігеді. 

 М.Е. Массон Самарқандағы Чильдухтарон кесенесінің зерттеу тарихын жазды. 1950 ж. М.Е. Массонның Г.А. Пугаченковамен бірге Манас күмбезін зерттеу нәтижелері іргелі ғылыми монографиялық еңбек болып шықты [18]. Осымен қатар археологиялық, жазба деректердің негізінде Самарқандағы Регистан атты алаңның тарихы, ондағы құрылыстардың орналасуы, олардың ғасырлар бойы өзгеруі ғалымның еңбегінде қарастырылды. М.Е. Массон Түркменстандағы Көне Үргеніштегі Төребекханым деп аталып жүрген құрылыстың салыну мерзімі жөнінде өз пікірін білдіреді. Үлкен Совет энциклопедиясында М.Е. Массонның Г.А. Пугаченковамен бірге жазған Манас күмбезі жөніндегі мақаласы, Рабати-Малик керуен-сарайы жөніндегі анықтамасы басылды[18].
1958 ж. басылған зерттеуде Түркменстандағы Машатта, Мешхеди-Мисриан платосында ортағасырлық алты кесененің М.Е. Массон жасаған сызбалары жарияланды. 1958 ж. «Ишратхана деген атпен белгілі болған Самарқандағы кесене» жөнінде ғылыми жинақ шығады. Онда М.Е. Массон келесі тарауларды жазды: Ескерткіш аты, зерттелу тарихы, ауданның байырғы тарихи топографиялық өткені, Ишратхананың салыну тарихы, құрылыстың салынып болғаннан кейінгі алғашқы жылдары, ескерткіш тағдыры мен ескерткіштің жойылуы жөніндегі аңыз беріледі.
1960 ж. «Правда Востока» газет бетінде М.Е. Массон геолог Н.И. Леонов тапқан Тимдегі кесенеге қатысты өз пікірін білдіреді. Ол оны Орта Азиядағы мерзімі көрсетілген ең алғашқы архитектуралық ескерткіш екенін, оның Х ғ. жататынын, суреттегі кесене қасбетіндегі арабша жазуды оқығанын жария етеді [19]. Ташкенттегі Қарлығашби кесенесі жөніндегі М.Е. Массонның жазбаларын Л.И. Жукова өз мақаласында келтіреді.1975 ж. М.Е. Массон Джаркурган мұнарасының салынған уақыты мен кімнің салғанын нақтылайды. Құрылыстың жобасын селжұқтық Санжар 1110 ж. мақұлдап, салуға бұйрық бергенін көрсетеді. 1975 ж. М.Е. Массон көп жылдық ізденістердің нәтижесін қорыта отырып, Мешхед-и Мисриан қалашығындағы солтүстік мұнараның салыну мезгілін ХІ ғасырдың басына жатқызады. Сонымен осы мұнара Түркменстан аумағында нақты салынған уақыты белгілі ең көне ғимарат болып табылды [20]. 1985 ж. М.Е. Массон мен В.Д. Горячевамен бірге жазған «Бурана» атты монографиясы жарық көрді. Кітаптың бірінші бөлімін М.Е. Массон жазды. Оның сәулет өнері жәдігерлері жөніндегі еңбектері кешенді зерттеулер қатарына жатады. Олар нақты нысанаға айналған ескерткіш жөнінде қолда бар барлық материалдардың қамтылуымен құнды. Олардың арасында Манас күмбезі, Ишратхана жөніндегі монографиялық зерттеулерін ерекше атап өтуге тұрарлық. 

ХХ ғ. 30-шы жылдарына дейін Орта Азия аумағында мұсылман өнері жәдігерлерінен басқа текті өнер туындылары беймәлім болды десек қателеспейміз. 1932 ж. Термезден 13 км қашықтықта, Айыртам бекеті қасында бейнелі фриз табылады. Оның суреті М.Е. Массонға жетіп, ол оның тарихи құндылығы жоғары ескерткіш екенін байқайды. Ол 1933 ж. Ташкентке жеткізіледі. Оның ерте буддалық ескерткіш екені байқалды. Мұндай ескі ғимараттың қалдықтары Орта Азия аумағында алғаш рет табылған болатын. М.Е. Массон оны б.з. бірінші ғасырларына жатқызады [21].
ОАМУ-нің 1939 ж. құрылған археология кафедрасында М.Е. Массон ортаазиялық нумизматика жөнінде арнайы курс оқи бастайды. Жылма жыл толықтырылып отырған бұл курсты ол 1967 ж. дейін оқыды. М.Е. Масонның ғылыми мұрағатында осы курстың қосымша қағазға түскен, толықтырылған қалың папкасы сақтаулы тұр. Курс жалпы ұғымдар, түсініктер мен нумизматиканың мүмкіндіктері деген жалпы шолудан басталады. Алайда оның негізгі мазмұнын ахеменидтық дариктердің кіруінен бастап ортаазиялық хандықтардың ақша жүйелерімен аяқталатын Орта Азия аумағындағы ақша шығару ісінің сипаттамасы құрайды.
Курстың басым бөлігі М.Е. Массонның өзі ой елегінен өткізіп жүйелеген, қорытындылаған материалдардан тұрады. Оның осы бағытта жұмысын жалғастырушы шәкірттері үшін «Орта Азия нумизматикасы» курсы сан жағынан алып нумизматикалық материалдарды електен өткізбей-ақ әртүрлі нумизматикалық мақалаларда, музейлік іс-қағаздарда, шашылып жатқан мәліметтерді жинауға уақыт кетірмей-ақ алға жылжуына жасалған баспалдақ іспетті болды [5].
М.Е. Массонның эпиграфика саласындағы еңбегін бағалау үшін ең алдымен оның көне түркі жазуларының жаңа үлгілерін тапқанын айта кету  керек. 1936 ж. М.Е. Массон басқарған Термез археологиялық кешенді экспедициясы Термез қалашығынан табылған бір тас ыдыстың бөлігінде карошти жазуының жазылған мәтінінің қалдығы сақталғанын анықтады. Бұл ҚСРО аумағында тіркелген осы жазудың алғашқы  үлгісі еді.
1943 ж. М.Е. Массонға зерттеу үшін біраз уақытқа бір кісіде сақталып келген Әмір Темірдің құлпытасының орнында жоқ болып келген үшінші бөлігі беріледі. М.Е. Массон осы құлпытас бөлігіндегі тарихи жазуды оқып, оған тарихи талдау және аударма жасайды. Осы зерттеуімен құлпытас жөніндегі осы уақытқа дейін қалыптасқан көптеген түрлі болжамдарды жоққа шығарады.
1944 ж. Самарқандағы Шахи-Зинда кешеніндегі Туркан-ака кесенесіндегі жазуларды оқу негізінде бұл кесене ғылыми әдебиетте айтылғандай Табриз ұсталары соққан Темірдің әйелі Туркан-аканың кесенесі емес, оның шын мәнінде ортаазиялық ұсталар Шемс-ад-дин, Бар-ад-дин және Зайнг-уддин Буқари соққан Темірдің әпкесі-Кутлук Туркан-аканың қызы Шади-мүлк-ака кесенесі екені анықталды. Осы анықталған факт негізінде ХІV ғ. 1381 ж. дейін Орта Азия өнерінде парсы ұсталарының қомақты үлесі жөніндегі болжам орынсыз екені дәлелденді және бір топ ескерткіштер ортаазиялық мектеп туындылары ретінде қаралады. «Мерв қасындағы Бурейда ұлы Абдулла кесенесінің жазулары» атты мақаласы аса танымды.
Профессор Орта Азияның жануарлар мен өсімдіктер әлемінің және басқа да тарихи-археологиялық мәселелеріне көңіл бөліп, бір топ еңбек жазған. 
М.Е. Массонның «Орта Шығыс елдеріндегі күріш дақылының пайда болуы тарихының мәселесіне» атты еңбегі мен «Орта Азия жолбарыстарының өткенінен» атты тарихи анықтамасы Орта Азияның фауна мен флорасының дамуына қатысты тарихи-археологиялық мәселелер бойынша жазылған еңбегі болып табылады. Сондай-ақ М.Е. Массонның «Өзбекстандағы страус жұмыртқалары» деген мақаласы да тарихи зоологияға арналады. Оның келесі «Орта Азиядағы газ соғысы тарихынан» атты еңбегінің танымдық қыры басым. Осы зерттеуде автор түпдеректер негізінде улайтын заттар немесе газды заттарды ұрыста пайдалану тарихын алғаш археологиялық негізде сипаттайды.

Ғалым Орта Азия палеонтологиясын тануда пайдалануға болатын аңыздар мен жазба деректердегі мәліметтерді жинап, көпшілікке таныстырып отырған. Байырғы техникалық шөптер туралы, құландар тарихы, жібек тоқитын құрттардың таралу тарихы, лоқай жылқылары жөнінде, байырғы аңшылық қорықтар хақында, қауын тарихы жөнінде, аңшылық иттер мен арыстандар хақында М.Е. Массонның жеке-жеке мақалалары басылды [1]. 

«Орта Азия археология кафедрасын ұйымдастыруы» атты 2.2 тараушада М.Е. Массонның Орта Азия археологтарының мектебін құруы қалай іске асырылғаны әңгіме етіледі. М.Е. Массон 1939 ж. ОАМУ-ге шақырылды. Орта Азия археологиясының кафедрасы 1940 ж. басында бекітіліп, 1 сәуірден бастап іс жүзінде құрамында кафедра меңгерушісі археология докторы 
М.Е. Массоннан, аға лаборант археолог Т.Г. Оболдуева (таяу арада жұмыстан босаған) және археология кабинетінің меңгерушісі - лаборант К.И. Массон бар бекітілген штаттан тұрды [3, с.19]. 1943 ж. ақпан айынан бастап жаңа штаттық бірлік - доцент енгізілді. Осы қызметке архитектура кандидаты, зерттеуші 
Г.А. Пугаченкова шақырылды. 

Кафедраның зерттеу жұмыстарының тақырыптары археология кафедрасының көптеген ғылыми жиналыстарында баяндамалар үлгісінде тыңдалып отырды. Ғылыми баяндамаларды тек кафедра мүшелері ғана емес басқа да академиялық ғылыми мекемелердің жетекші ғылыми қызметкерлері және басқа қалалардан арнайы келген мамандар да оқыды. Олардың қатарында КСРО ҒА академигі В.В. Струве, КСРО ҒА академигі И.А. Орбели, КСРО ҒА корреспондент-мүшесі А.Ю. Якубовский, белгілі профессорлар - В.И. Беляев, А.Н. Бернштам, 
Л.Н. Воронин, М.М. Герасимов, М.М. Дьяконов, Т.Н. Книпович, 
Н.Г. Маллицкий, Л.А. Мацулевич, А.П. Окладников, А.А. Семенов, 
В.А. Смирнов, И.И. Умняков, доценттер - А.А. Росляков пен С.А. Вязигин, археологтар – М.Э. Воронец, Г.В.  Григорьев, В.Д. Жуков, П.И. Кожемяко, 
А.И. Тереножкин, И.Н. Хлопин, С.Н. Юренев, архитекторлар - Б.Н. Засыпкин, И.И. Ремпель, Г.Н. Чабров, этнографтар А.С. Морозова, Е.М. Пещерова, 
А.К. Писарчик, библиограф Е.К. Бетгер және т.б. болды [3, с. 22]. 

Кафедрада бірнеше жаңа арнаулы курстар ашылды және оқылды. Соның ішінде проф. М.Е. Массонның «Орта Азия қалаларының тарихи топографиясы», «Ташкенттің тарихи топографиясы», «Орта Азия нумизматикасы», «Орта Азия археологиясына кіріспе», «Ташкент облысының тарихи  географиясы мен археологиялық топографиясы», «Орта Азия тарихын археологиялық тұрғыдан зерттеу»; доцент Г.А. Пугаченкованың - «Орта Азия архитектурасының тарихы», «Иран мен Ауғанстанның архитектуралық ескерткіштері», «Иран мен Ауғанстан тарихы», «Ташкенттің архитектуралық ескерткіштері», «Шығыс өнері». Кафедраның тапсырысы бойынша келесі курстар тағайындалды: 
Н.Г. Малицкийдің «Орта Азияның антропогеографиясы»; А.А. Семеновтың - «Ортаазиялық палеографиясы» және «Ортаазиялық хронология және метрология»; А.С. Морозованың - «Орта Азияның этнографиялық көркемөнер қолөнері»; Ю.А. Скворцовтың «Ширектік геология»; А.М. Матвеевтың «Халифат тарихы»; С.Б. Лунина мен З.И. Усманованың - «Орта Азияның керамикалық өндірісі» атты арнайы лекциялар курсы оқылды. Сонымен қатар «Барлау жұмыстарының методикасы» және «археологиялық материалды игеру методикасы» тақырыбында арнайы курстар оқылды [22, с.13].
«Ортаазиялық ғылыми археологиялық мектеп және студенттік археологиялық үйірме» тақырыбындағы 2.3 тараушада М.Е. Массонның археологтарды тәрбиелеп баптаудағы жұмысы қарастырылады. 2008 ж. мәліметтер бойынша Орта Азиялық археологиялық мектеп түлектері қатарында бес академик – Өзбекстан Ғылым академиясының академиктері  
Г.А. Пугаченкова, Ю.Ф. Буряков, Э.В. Ртвеладзе, Түркменстан Ғылым академиясының академигі В.М. Массон, Тәжікстан Ғылым академиясының академигі Б.А. Литвинский, 16 ғылым докторы және 100 шамасында ғылым кандидаты болды [23, с. 292-304]. ОАМУ тарих факультетінде 1940 ж. бастап студенттік ғылыми археологиялық үйірме жұмыс істеді. Ол студенттік жастарды кафедраның ғылыми зерттеулеріне тартуда аса маңызды рөл атқарды. Студенттерге М.Е. Массон әрқашан үлгілі болуды, ғылымға қызмет етуді үйретті. Осы археологиялық үйірменің қоржынында бір топ студенттік ғылыми жұмыстар болды. Олардың көпшілігі қалалық және республикалық байқауларда мадақталды. Және осы зерттеулердің бір тобы студенттік үйірме мүшелері бүкіл одақтық студенттік археологиялық конференцияларға қатысып отырды, студенттік ғылыми жинақтарда және басқа да мамандандырылған басылымдарда олардың баяндамалары жарияланды. Студенттік ғылыми археологиялық үйірменің мәжілістерінде кафедра мүшелері баяндама жасады. Кейде басқа мекемелерден мамандар шақырылды. Кейбір жағдайларда үйірме мәжілісі далалық қазба жұмыстары жүрген кезде өтті.
«М.Е. Массонның ғылыми мұрасы» тақырыбындағы 2.4 тараушада 
М.Е. Массонның жеке архиві ғалымның өсиеті бойынша екіге бөлінді. Оның бір бөлігі Өзбекстанның Орталық мемлекеттік архивіне, екіншісі - Санкт-Петербургтегі Заттық мәдениет тарихы институтына берілді. Санкт-Петербургтегі мұрағатта «Михаил Евгеньевич Массонның жеке архиві» атты құжаттық мұрада Михаил Евгеньевичтың Орта Азиядағы 1920-30 жж. қазбалардан бастап соғыс кезіндегі қиыншылықтарды көрсететін құжаттар, оның ғылыми мақалаларының нобайылары, кітап қолжазбалары сақталған, археологиялық жетістіктерді таныту мақсатындағы газеттік мақалалар көшірмелері сақталған. Көптеген сирек кітаптары бар М.Е. Массонның  ғылыми кітапханасын Өзбекстан КСР-і Мәдениет министрлігі сатып алып осы мекемеге сақтауға берген. Қалған құжаттары Өзбекстан Республикасының Орталық архив қорында сақтаулы. Мұнда оның мақалаларының түпнұсқалары, кітап қолжазбалары сақталған. 
«М.Е. Массонның Қазақстан археологиясына қосқан үлесі» атты үшінші тарауда отанымыздың көне мұраларын зерттеудегі еңбегі қарастырылады. 
М.Е. Массон Қазақстанның оңтүстігіндегі ескерткіштердің зерттелуіне ерекше үлес қосты. Ол осы аймақтағы ескерткіштерді кәсіби тұрғыдан алғаш сипаттаған ғалымдардың бірі. Тарихнамада ғалымның Қазақстанның кейбір жеке ескерткіштерді зерттеудегі жұмысы көрсетілген болатын. Қазақстанға қатысты зерттеулерін тұтастай қамту алғаш рет қаралып отыр. 

«Сайрам ескерткіштерін зерттеуі» атты 3.1 тараушада М.Е.Массонның Сайрам туралы мақаласы қазіргі кездегі тарихи-археологиялық зерттеулермен салыстырмалы түрде қаралады. 1925 ж. жазында М.Е. Массон «Музей ісі, табиғат, өнер туындылары мен көне ескерткіштерді қорғау жөніндегі Ортаазиялық комитеттің» тапсыруымен Шымкенттік өлкетану музейін ұйымдастыру мақсатында Шымкент қаласында іссапармен болады. Осы сапарда В.В. Бартольдтың ұсынысымен Шымкент қаласына таяу жерде орналасқан Сайрам елді мекені мен ондағы сәулет өнері туындыларын зерттейді. 
М.Е. Массонның Сайрам туралы еңбегі түп дерек есебінде құнды болып табылады. Себебі, ол Сайрам ескерткіштерін әлі де көп өзгеріске ұшырамай тұрғанда кәсіби маман ретінде өз көзімен көріп сипаттаған. Қазір М.Е. Массон көрген көптеген ескерткіштер байырғы қалпынан айырылған. Еңбекте бірнеше фотосуреттер, ескі қала бөліктері түсірілген сызбалар беріліп, қазіргі уақытқа дейін байырғы Сайрам туралы жазылған еңбектердің ең құндысы болып табылады.

«Түркістан ескерткіштерін зерттеуі» тақырыбындағы 3.2 тараушада аталған қаладағы сәулет өнер ескерткіштері сипатталып, шурфтар жасаудағы археологиялық байқаулар қарастырылады. Мұнда М.Е. Елеуов көрсеткендей алғашқы археологиялық қазбаларды М.Е. Массон жүргізген [7, 6-б.]. 

М.Е. Массонның 1929 ж. «Түркістан қаласындағы Қожа Ахмет кесенесінің  құрылысы хақында» деген мақаласы жарық көрді. 7 беттен тұратын бұл мақала сәулет өнері ескерткіші жөнінде бір топ жаңа мәлімет берді. Біріншіден, алғаш рет қазылған шұңқырларды археолог қарап, онда материалдар арқылы осы орында болған қала жөнінде, оның мәдени қабаттары жөнінде алғашқы тұжырымдар жасалды. Автор Қожа Ахмед Ясауи бейіті үстінен ол қайтыс болған соң Өзгенттегідей немесе Манас күмбезіндей құрылыс тұрғызылған болса керек деген болжам айтты. 
Қ.А. Йасауи кесенесі туралы жазылған еңбектердің ішінде М.Е. Массонның зерттеулері тереңділігімен ерекшеленеді. М.Е. Массон Түркістанның сәулет өнері мен археологиялық ескерткіштерін зерттеуге үлкен дайындықпен келді деуге негіз бар.

Қорыта айтқанда, М.Е. Массонның зерттеулері, әсіресе, Қожа Ахмет Йасауи кесенесі мен Түркістанның басқа ескерткіштері жөніндегі жинаған материалдары, жазба деректердегі хабарлар мен аңыз әңгімелерге дейінгі мәліметтерді пайдалануы, оларды талдауы, салыстыруы археологиялық-тарихи зерттеудің тамаша үлгісі болып табылады. М.Е. Массонның 1930 ж. «Қожа Ахмет Йасауи кесенесі» атты еңбегі 2000 ж. қазақ тіліне Сәрсен Бек Сахабаттың ықшамдаған аудармасымен басылды [24].

М.Е. Массон ғимарат қабырғаларын айнала жазылған Құран сүрелерін қышпен қалаған ұстаның есімін тауып, оның қай жылы жазылғанын көрсетеді. М.Е. Массонның пікірінше, осы ұста тек қабырға жазуларын жазып аяқтаған. Ұста есімі Қожа Хасан екенін көрсетеді. Бұл жұмыс һижра бойынша 800 жылы, яғни біздің санауымызбен 1397/8 жылы аяқталған [4, с. 9].
М.Е. Массонның Қожа Ахмет кесенесі жөніндегі екінші еңбегі 1930 ж. жарық көрді. Қазақстанды зерттеу қоғамының Сырдариялық бөлімінің басқармасының қаулысына сай Ташкентте шығарылған 23 беттен тұратын, 2 мың данамен шығарылған кітапша «Массон Қожа Ахмет Ясауи кесенесі» деп аталады. Ол Қ.А. Ясауидің өзіне және ғимаратына қатысты алты тараушалардан тұрады. Төрт фотосурет және кесене жоспарын көрмеген адамға ескерткіштің сұлбасын танытады.

1927 жылы М.Е. Массон Әулиеата айналасындағы аймақты тарихи-археологиялық және тарихи-топографиялық тұрғыдан зерттеу жұмыстарын жүргізді. Тарихи әдебиетте б.з. VІ ғ. белгілі Тараз қаласы Әулиеата қаласы орнында болғанын М.Е. Массон анықтады. М.Е. Массонның осы қорытындысы, өкінішке орай, ғалымның өзі жазған ғылыми мақалада емес «Музей ісі, табиғат, өнер туындылары мен көне ескерткіштерді қорғау жөніндегі Түркістан комитетінің» атқарған есебінде жарияланады. Аса қысқа жазылған хабарламада үш нәтиженің  алынғаны  айтылады:

Біріншіден, тарихи әдебиетте б.з. VІ ғ. белгілі Тараз қаласы Әулиеата қаласы орнында болғанына көзіміз анық жетті делінген. Байырғы қамал орны табылды. Халық тығыз тұрған қала бөлігі мен қала шетіндегі үш қатар қабырғамен қоршалған аймақ шекаралары анықталды. Тарихи әдебиеттерде ХІІІ ғ. аталатын көне көпір орны табылды.
Екіншіден, көне керамикалық зауыт орындары, зороастрлық, христиандық және мұсылмандық мазарат орындары табылды. Жер асты жолы және 1261/2 ж. құлпытас табылды.

Үшіншіден, байырғы Тараз аумағының түрлі жерлеріндегі жүргізілген барлаулық шурфтық жұмыстар барысында келесі археологиялық материалдар алынды:

а) құрылыс және сәулеткерлік материалдар алынды, әсіресе, қаланың бастапқы уақытына жататын қаптама плиткалар аса қызықты;

б) ислам діні келмей тұрған дәуірге жататын қыш ыдыс үлгілері, мұсылман дәуірінің ХІV ғ. дейінгі шыны, қыш және тас ыдыс үлгілері;

в) алғаш рет ыдыс ішінде ешбір қозғаусыз жатқан адам мәйіті аршылып тазаланды. Сонымен, М.Е. Массон көлемі жағынан Тараздан көп есе артық қала айналасындағы жерлерді қоршап тұрған екі сыртқы қорған іздерін және Талас өзенінің оң жағалауында Акбулум деген жердегі сыртқы үйме жал  қалдықтарын анықтады [25, с. 268 - 269].
М.Е. Массонның 1950 жылы Г.А. Пугаченковамен бірге жазған «Гумбез Манаса» деген кітаптың алтыншы тарауында ғалым құрылыстың кейінгі тарихын қалпына келтіреді. Кесене ішіне кейінгі кезде де мәйіттерді жерлеу жүргені, құрылыстың сыртына жүргізілген жөндеулер, кецбір жазулармен таңбаларға қарағанда кеснеге келушілер арасында қырғыздармен қазақтардың болғаны айтылады. Мысалы, қазақтың Ұлы жүз ішіндегі Ботпай руының таңбасы болуы бір айғақ болып табылады [18, с.56]. М.Е. Массон «Гумбез Манаса» атты кітабында Өзбекстан тарихи музейінен Бабаджи-хатын жалпы көрінісі, фасад, Айша бибі кесенелерінің  суреттері, М.Е. Массонның жеке архивінен  Қарахан кесенесінің фотосуреттері  берілген.
Қазба жұмыстары барысында сәулетті құрылыс беттеріндегі, табылған кыш қабір белгілеріндегі, сарай тиындарындағы жазуларды зерттеді. Бір топ зерттеулердің негізінде М.Е. Массон Орта Азияда мұсылман дін иелері басында тұрған алғашқы құлпытасы жоғалған жағдайда, оның қайтыс болғанына бірнеше ғасыр өтсе де ескі тастағы жазуларды қайталап басына жаңа құлпытас қоятындығын көрсете отырып, мұндай қайтадан қойылған ескерткіштер мамандарды шатастыратын да алғаш жазған болатын. 

Қорытындыда, М.Е. Массонның Орта Азия мен Қазақстан археологиясын дамытудағы көпсалалық еңбегінің нәтижелері тұжырымдалады. Оның экспедициялар құрудағы ұйымдастырушылық қабілеті мен шығармашылық зертханасына баға беріледі.
М.Е. Массон ташкенттік археологиялық мектептің іргесін қалады. Осы кафедраны қазақтың белгілі археологтары Х. Алпысбаев, Мершиев, 
Н. Алдабергенов тамамдады. М.Е. Массонды тарих ғылымын жаңа ашулар мен ғылыми еңбектерімен, Орта Азия республикаларының музейлік қорын құнды материалдармен байытқан, жаңа кадрларды дайындаушы ғалым деп айта аламыз. Бүгінде, оқытушысынан білім алып еңбек ету әдісін меңгерген оның оқушылары, Орта Азия мен Қазақстанның түкпір түкпірінде еңбек етуде. Ал, болашақ археологтар ұрпағына М.Е. Массонның ғылыми, әрі ұстаздық қызметі үлгі-өнеге болады деп айта аламыз. 
 М.Е. Массон Қазақстанның оңтүстігіндегі ескерткіштерді зерттеуге үлкен үлес қосты. Сайрам мен Түркістандағы зерттеулері, әсіресе, Қожа Ахмет Йасауи кесенесі жөніндегі жинаған материалдары, жазба деректердегі хабарлар мен аңыз әңгімелерге дейінгі мәліметтерді пайдалануы, оларды талдауы, салыстыруы археологиялық-тарихи зерттеудің тамаша үлгісі болып табылады.

Тараз қаласы Әулиеата қаласы орнында болғанын алғаш анықтаған 
М.Е. Массон болды. Ол қалашықтан бір топ археологиялық материалдар жинады. Талас өзені үстінде болған тас көпір орнын анықтады. Бесағаш қалашығын, осы қалашықтан табылған тас ұстынды, Айша бибі, Бабажықатын кесенелерін зерттеді, Талас өңірінің кейінгі ортағасырлық тарихы жөнінде жаңа мәліметтер келтірді. Қазақстанның Оңтүстік пен Орталық аймақтарынан табылған теңгелерді зерттеп, Қазақстан нумизматикасына өзіндік үлес қосты. Шымкенттегі музейдің ғылыми негізде қайта құрылуын және Тараздағы музейдің іргетасын қалауға ерекше үлес қосты. Қызылорда айналасындағы Сырлытам кесенесіндегі жазуларды алғаш оқып, ескерткіштің салыну мезгілін анықтады. Орта Азия аумағындағы ескерткіштердің кейбірін зерттеуде қазақ халқының тарихына қатысты мәліметтер жинап ғылыми айналымға енгізді. Қорыта айтқанда, М.Е. Массон Орта Азия мен Қазақстан археологиясының дамуына ерекше үлес қосқан ғалым. 

М.Е. Массон Орта Азияда антикалық дәуір өнер туындыларын алғашқылардың бірі болып тапты және оларды ең жоғары кәсіби деңгейде сипаттап, ғылыми айналымға кіргізді. М.Е. Массон Кеңес өкіметінің алғашқы жылдарынан бастап нумизматикалық табылымдарды зерттеп, Орта Азия мен Қазақстан нумизматикасының негізін қалады. 
М.Е. Массон көне түркі, карошти жазбаларын табуда елеулі еңбек сіңірді. Ол шығыстанушылардың ішінде алғашқылардың бірі болып  эпитафияларды зерттеді. М.Е. Массон оларды тарихи дерек ретінде қарауға шақырды. 
М.Е. Массонның зерттеулері тарихи зоологияға, палеонтологияға арналды. Ол құландар, жолбарыстар, арыстандар, лоқай жылқылары, аңшылық иттер жөнінде, байырғы техникалық шөптер туралы, жібек тоқитын құрттардың таралу тарихын еңбектерінде қарастырды.
М.Е. Массонның зерттеулері осы күнге дейін өзінің құндылығын жоғалтқан емес. М.Е. Массонның ізденістерінің нәтижесінде Оңтүстік Қазақстанның көптеген сәулет өнері мен археологиялық ескерткіштері жөнінде аса бағалы зерттеулер жазылды. Орта Азия археологиясы мен тарихын тануда өлшеусіз еңбек қалдырды. 

Вклад М.Е. Массона в археологию Средней Азии и Казахстана 

РЕЗЮМЕ

диссертации на соискание ученой степени кандидата исторических наук по специальности - 07. 00. 06. – археология

Актуальность темы исследования. Патриарх среднеазиатской археологии - Михаил Евгеньевич Массон был одним из первых, кто поднимал пласты истории, исследуя памятники, разбросанные на необъятных просторах Средней Азии и Казахстана.

В общей сложности М.Е. Массон принимал активное участие в 80 полевых экспедиционных маршрутных и стационарных археологических работах на территории всех республик Средней Азии и Казахстана. Им поставлены и решались прикладные задачи археологии Средней Азии и Казахстана, связаные с физической географией, геологией, горным делом, климатологией, ирригацией, градостроительством, реставрационной практикой, историей животноводства, сельского хозяйства, зоологии, ботаники и др. Параллельно с активной раскопочной и экспедиционной деятельностью, во время которой М.Е. Массон, исходя из отрицания ряда старых методов раскопок, разработал лично новые приемы археологических наблюдений, фиксации и археолого-топографической съемки, создал ташкентскую научную археологическую школу. Творческая деятельность ученого неоднократно освещалась в газетных и журнальных статьях, брошюрах, но они не охватывали научную деятельность и научные идеи ученого. Монографический анализ жизни и научной, педагогической деятельности М.Е. Массона является важной историографии-ческой задачей.

Цели и задачи исследования: Основная цель работы - это анализ научной и педагогической деятельности М.Е. Массона, освещение его заслуг в развитии археологической науки, в изучении истории древней и средневековой культуры.

Исходя из поставленной цели, в диссертации ставятся следующие задачи:

- оценить вклад М.Е. Массона в изучение археологии Казахстана;

- определить роль ученого как организатора крупных полевых археологических экспедиций, как создателя ташкентской археологической школы;

- раскрыть круг научных проблем и пути их решения в трудах М.Е. Массона;

- выделить в публикациях ученого о памятниках Средней Азии информацию связанную с историей собственного казахского народа;

- показать вклад ученого в становлении музеев Южного Казахстана.

Положения, выносимые на защиту:

· историографической ценностью истории археологии Средней Азии и Казахстана является разработанные М.Е. Массонном новые приемы археологических наблюдений и фиксации памятников;
· ученый внес неоспаримый вклад в исследования исторической географии и археологической топографии среднеазиатских городов, истории местной архитектуры, изобразительного и прикладного искусства, вопросам нумизматики, истории горного дела и металлургии, гидрологии и метеорологии Средней Азии;

· публикаций ученого о  памятниках Сайрама, Туркестана остаются ценными первоисточниками. 
·  М.Е. Массон исследовал монеты из Центрального и Южного Казахстана и явился по существу одним из основателей нумизматики нашей страны;

·  в публикациях ученого о памятниках Средней Азии собраны и введены в научный оборот исторические материалы, касающиеся истории казахского народа. Особенно ценными являются  материалы о кладбище Шайхантаур, где погребен знаменитый Толеби;

· ученый внес неоценимый вклад в изучение памятников Тараза. 

Научная новизна. Впервые в данной работе делается попытка дать цельную, системную характеристику вклада в историческую науку одного из крупнейших археологов XX в., а также отразить все стороны деятельности М.Е. Массона, которые остались вне поля зрения исследователей. Полностью вводятся в научный оборот документы о становлении М.Е. Массона, как специалиста. Раскрывается научная, педагогическая и организаторская деятельность М.Е. Массона.

Раскрыта заслуга М.Е. Массона в изучении памятников Казахстана и развитии археологии Средней Азии и Казахстана. Вводятся в научный оборот неопубликованные материалы из архива М.Е. Массона.

YESZHAN ERZHAN AUELKHANULY 
M. Masson's contribution to archeology of Central Asia and Kazakhstan 

SUMMARY
Dissertations on competition of a scientific degree of the Candidate of Historical sciences by a specialty - 07. 00. 06. - Archeology
The urgency of a theme of research. For a long time ago they already began to call Michael Yevgen'evich Masson as the patriarch of the Central Asian archeology. He was one of the first who lifted layers of a history, investigating the monuments scattered on immense open spaces of Central Asia and Kazakhstan.
M. Masson accepted active participation in 80 field surveying and stationary archeological works on the territory of all republics of Central Asia and Kazakhstan in total. He put and solved problems of archeology of Central Asia and Kazakhstan, which were connected with physical geography, geology, mining, climatology, irrigation, town-planning, restoration practice, a history of animal industries, an agriculture, zoology, botany etc. In parallel with active excavation and forwarding activity were solved, during which M. Masson, proceeding from denying of some old methods of excavation, has developed personally new receptions of archeological supervision, fixings and archeology-topographical shooting, has created the Tashkent scientific archeological school. 

Creative activity of the scientist was repeatedly popularized in newspaper and journal articles, brochures, but they did not cover scientific activity and scientific ideas of the scientist. The monographic analysis of life and M. Masson's scientific, pedagogical activity is the important historiography problem.

Исходя из поставленной цели, в диссертации ставятся следующие задачи:

The purposes and research problems: the basic purpose of work is an analysis of scientific and pedagogical activity of M. Masson, description of his merits in development of an archeological science, in studying a history of ancient and medieval culture.
Proceeding from an object in view, in the dissertation the following problems(tasks) are put:
- To estimate of M. Masson's contribution to studying of archeology of Kazakhstan;

- To determine the role of scientific as the organizer of large field archeological expeditions, as the founder of the Tashkent archeological school;

- To open a circle of scientific problems and ways of their decision in M. Masson's works;

- To allocate in works of the scientist about monuments of Central Asia the information connected with the Kazakh history;

- To show the contribution of the scientist to becoming museums of Southern Kazakhstan.

The positions which are taken out on protection:
- 
 historiography value of a history of archeology of Central Asia and Kazakhstan is the new receptions of archeological supervision developed by M. Masson and fixings of monuments;
- 
 the scientist had brought the great contribution to researches of a history of mining and metallurgy, a hydrology and meteorology of Central Asia, historical geography and archeological topography of the Central Asian cities, histories of local architecture, graphic and an applied art, to questions of numismatics;

- 
 publications of scientist about monuments of cities of Sairam, Turkestan are valuable primary sources. 

- 
 M. Masson investigated coins from the Central and Southern Kazakhstan and was in essence one of founders of numismatics of our country;

- 
 in publications of the scientist about monuments of Central Asia the historical materials concerning the history of Kazakh people are collected and entered into a scientific revolution. Materials about the cemetery of Shaykhantur, where it were buried the famous Kazakh Tole bi are especially valuable;

- 
 the scientist has brought are invaluable the contribution to studying monuments of Taraz city. 

The scientific novelty. The first attempt to give the integral, systematic characteristic of the contribution to a historical science of one of the famous archeologists of XX century is done, and also in this work try to reflect all sides of activity of M. Masson which have remained outside of a field of vision of researchers. First steps in becoming of M. Masson, as experts are completely entered in a scientific revolution. M. Masson's scientific, pedagogical and organizing activity is opened.
M. Masson's merit in studying of monuments of Kazakhstan and development of archeology of Central Asia and Kazakhstan is opened. The unpublished materials of M. Masson's archive are entered in a scientific revolution.

